作者:劉克莊
標題:摸魚兒
內容:怪新年、倚樓看鏡，清狂渾不如舊。暮雲千里傷心處，那更亂蟬疏柳。凝望久。愴故國，百年陵闕誰回首。功名大謬。嘆採藥名山，讀書精舍，此計幾時就。封侯事，久矣輸人妙手。滄洲聊作漁叟。高冠長劍渾閒物，世上切身惟酒。千載後。君試看，拔山扛鼎俱烏有。英雄骨朽。問顧曲周郎，而今還解，來聽小詞否。